מועצת זכויות האדם התכנסה: "הפלסטינים בעזה סגורים בכלוב"
המועצה לזכויות אדם של האו"ם דנה בשעה זו (שישי) בז'נבה בהצעה של הפלסטינים ושל מדינות ערב להקמת ועדת חקירה בין-לאומית בנושא העימותים האלימים בהפגנות ברצועת עזה, בהם נהרגו 62 פלסטינים ונפצעו עוד כ-3,000.
שגרירת ישראל למוסדות האו"ם בז'נבה, אביבה רז-שכטר, אמרה בדיון כי "לקח למועצה לזכויות אדם ארבע שנים לחזור לאובססיה האנטי-ישראלית. זה לא ישפר את המצב בעזה בשום צורה. תושבי עזה אינם אויבינו ואנו מצרים על כל אובדן של חיי אדם אזרחים. אין כיבוש ישראלי בעזה. זה מיתוס. חמאס מנצל בצורה צינית את האוכלוסיה בעזה. זה מצער שכל כך הרבה מדינות נופלות בפח של הנראטיב השקרי של הפגנות לא אלימות. המדינות האלה רק מחזקות את חמאס. הרשות הפלסטינית מסרבת להעביר משכורות לעזה. הרשות הפלסטינית וחמאס מסיתים אזרחים לאלימות, מציבים נשים וילדים בחזית כדי שיהיו יותר נפגעים ואז מאשימים את ישראל ומתלוננים לאו"ם".
נציג ארה"ב אמר כי "הדיון היום הוא תמיכה בארגון הטרור חמאס. ארה"ב מדגישה שלישראל יש זכות להגן על עצמה ומגנה את פעילות חמאס. פרוץ האלימות הוא חלק מדפוס רחב יותר של הסתה לאלימות מצד חמאס. האלימות בעזה מצומצמת ביחס למקומות אחרים בעולם ובאזור שבהם המועצה הזו צריכה לעסוק. המהלך החד צדדי שהמועצה מציעה היום רק מוכיחה שמדובר בארגון כושל".
בתוך כך, שר הביטחון, אביגדור ליברמן, חיזק את הלוחמים ברצועת עזה וכתב בחשבון הטוויטר שלו כי "בסוף השבוע הארוך והשרבי הזה אנחנו חושבים באהבה רבה, בתודה ובהוקרה על חיילי צה"ל הגיבורים והאמיצים שמגינים עלינו בכל יום ובכל מזג אוויר. חיילים יקרים, כמו שאתם מגינים עלינו מפני טרור החמאס, אנו נגן עליכם מפני ועדות חקירה בינ״ל וכנופיות הצבועים שפועלות נגד ישראל. עם ישראל אוהב אתכם".
ישראל מנסה ביומיים האחרונים לסכל את המהלך ולרכך את נוסח ההחלטה, אולם ההערכה בירושלים היא שהסיכויים לכך קטנים מאוד. שר הביטחון, אביגדור ליברמן, התייחס אתמול לגינויים של המועצה נגד מדיניות ישראל ברצועה, וקרא לפרוש ממנה. זאת, למרות שישראל אינה חברה בה.
ביום שלישי נשלח מברק מסווג לכמה עשרות שגרירויות ישראליות בעולם, שבו נטען כי בישיבה של המועצה, "הפלסטינים והקבוצה הערבית יבקשו לגרום למועצה להחליט על הקמת ועדת חקירה לאירועים בעזה". במברק לשגרירים נכתב כי הפעם האחרונה בה התכנסה ישיבה מיוחדת כזו של המועצה לזכויות אדם היתה ביולי 2014, במהלך מבצע "צוק איתן", והתוצאה היתה אז הקמת ועדת חקירה בין-לאומית שכונתה אז "ועדת שאבס".
השגרירים התבקשו להיפגש עם הגורמים הבכירים ביותר על מנת לבקשם "להצביע נגד כל החלטה" שתובא להצבעה בישיבה המיוחדת, "בדגש על כל מרכיב אופרטיבי כמו הקמת ועדת חקירה". השגרירים התבקשו להדגיש כי כל החלטה של המועצה לזכויות אדם רק תזיק ותגרום להלהטת הרוחות באזור עוד יותר וכי ישראל הפעילה ב-30 במארס את מנגנון הבדיקה של צה"ל כדי לבדוק חשד לעבירות מצד חיילי צה"ל ולכן אין כל צורך בחקירה בין-לאומית.
בכירים בישראל ציינו כי בימים האחרונים מתקיים משא ומתן על נוסח ההחלטה ששהובאה להצבעה, בין הפלסטינים ומדינות ערב לבין שמונה המדינות החברות באיחוד האירופי שגם חברות במועצה לזכויות אדם, ובראשן גרמניה. מדינות האיחוד האירופי דורשות מהפלסטינים לרכך את הטקסט כתנאי לכך שלא יצביעו נגדו, אלא רק יימנעו. הישראלים הבכירים ציינו כי גם אם מדינות אירופה יחליטו להתנגד להצעת ההחלטה הפלסטינית, זו צפויה לזכות ברוב כמעט אוטומטי בשל הרכב המועצה לזכויות אדם.
בתוך כך, כווית הפיצה הלילה לחברות מועצת הביטחון של האו"ם טיוטת הצעת החלטה שקוראת לשגר כוח בין-לאומי לעזה, זאת על מנת להגן על האזרחים הפלסטינים מפני ישראל. ההצבעה על ההחלטה עשויה להתקיים היום. נוסח הצעת ההחלטה הכוויתית מגנה את ישראל על השימוש בכוח נגד אזרחים פלסטינים בגדה המערבית, מזרח ירושלים ובמיוחד ברצועת עזה. הצעת ההחלטה קוראת לישראל לחדול מיד בשימוש בכוח צבאי נגד אזרחים כולל בעזה.
בעקבות האירועים בעזה במקביל להעברת השגרירות, התפתח עימות דיפלומטי בין טורקיה וישראל. לאחר שהוכרזו שלושה ימי אבל בטורקיה, ולקראת הפגנה המונית במדינה, שר החוץ הטורקי, מבלוט צ'בושואלו, אמר היום כי "יש לחקור את הטבח בעזה בבית הדין הפלילי הבין-לאומי בהאג".